Көсһөҙлөк көнсөллөк тыуҙыра...

Был тормошта изгелек менән яуызлыҡ, яҡшылыҡ менән яманлыҡ һәр ваҡыт йәнәш йөрөй. Тыуған иле, халҡы өсөн йәнен фиҙа ҡылырға әҙер булған оло йөрәкле кешеләр менән бергә һәр саҡ үҙ мәнфәғәтен генә ҡайғыртыусы, көнсөл, мәкерле әҙәмдәр ҙә юҡ түгел.

Б. Бикбайҙың “Ҡаһым түрә” драмаһынан алынған был өҙөктә лә беҙ ошондай ҡапма-ҡаршылыҡты күрәбеҙ. Әҫәрҙә милләт-ара проблемалар менән бергә кешене күрә алмаусанлыҡ, көнсөллөк проблемалары ла күтәрелә.

Көнсөллөк... Кешелекте һәләкәткә илткән кире тойғоларҙың иң көслөһөлөр ул. Күп кенә енәйәттәр, яуызлыҡтар һәм гөнаһтар көнләшеү арҡаһында ҡылына. Көнсөллөк байрағы аҫтында күрә алмаусанлыҡ, һатлыҡ йәнлелек тантана итә.Ҡаһым  түрәне  лә халыҡтың  яратыуынан, уның   данынан  көнләшеп  ағыулайҙар. Хәрби  белемле  кеше, еңеү  менән  илгә  әйләнеп  ҡайтҡас,  Салауат  Юлаев  кеүек  үк  ихтилалға  күтәрер ,  тип  ҡурҡалар. Тик был бысраҡ эште Фольгнер үҙ ҡулдары менән түгел, ә һатлыҡ йән Ҡолтүбә аша башҡара. Ә кем һуң ул Фольгнер? Ниңә ул бындай аҙымға бара? Фольгнер Рус армияһында ялланып хеҙмәт итә. Кешеләрҙе күрә алмай,ҡыйыу батырҙарға көнләшеп ҡарай. Шуға күрә лә Ҡаһым түрәгә ағыу эсерергә була. Үҙен генә яратыусы, үҙен генә ҡайғыртыусы,көнсөл әҙәм Ҡолтүбә Ҡаһым түрәнең данынан көнләшеп, ошо аҙымға бара.

Ҡыҙғанысҡа ҡаршы, көнсөллөк арҡаһында халҡыбыҙҙың күп кенә арҙаҡлы кешеләре зыян күргән. Милли батырыбыҙ Салауат, репрессия ҡорбандары булған яҙыусы-шағирҙарыбыҙ, сәсәндәребеҙ... Уларҙың барыһының да башына көнсөллөк еткән.

Ә инде Ҡаһым түрә кеүек көслөләргә көнсөллөк ят нәмә. Ҡаһым түрә аҡыллы, киң күңелле, көслө рухлы шәхес. Ул хатта һуңғы һулышын алған ваҡытта ла халҡы тураһында уйлай. Юҡҡа ғынамы ни уның һуңғы һүҙҙәре: “Туғандарым, урыҫ менән беҙҙең дуҫлыҡты боҙор өсөн ағыу йөрөтөүселәр киләсәктә лә күп булыр әле ул. Ундай мәкерҙәргә бирелмәгеҙ, аң булығыҙ! “

Башҡорт халҡы менән урыҫ халҡының дуҫлығына көнләшеүселәр, араны боҙорға теләүселәр бөгөнгө көндә лә бик күп. Шуға күрә лә батырыбыҙҙың был изге һүҙҙәренә тоғро ҡалайыҡ, дуҫлығыбыҙҙы һаҡлайыҡ, дуҫтар!

 Сибай ҡалаһы “Ирәндек” лицейының 11 класс уҡыусыһы Сабитова Айзилә Дамир ҡыҙы.

Етәксеһе: Игликова Гөлнәзирә Батыр ҡыҙы